Lectio Divina

*fuq il-Vanġelu tal-Ħadd*

**3 Ħadd taż-Żmien ta’ Matul is-Sena**

Sena B

Mk 1:14-20

Mk jibda l-Vanġelu b’titlu li jservi ta’ programm għall-kitba kollha (Mk 1,1) u mbagħad jippreżenta l-figura ta’ Ġwanni Battista bħala dak li ‘jħejji t-triq’ permezz ta’ “magħmudija ta’ ndiema għall-maħfra tad-dnubiet” (Mk 1,2.4). Imbagħad l-awtur jippreżenta lil Ġesù, dak li jgħammed bl-Ispirtu s-Santu (Mk 1,8) għax fuqu jinżel l-Ispirtu fil-Magħmudija, u għalih jingħad: “Inti Ibni l-għażiż, fik sibt l-għaxqa tiegħi” (1,10.11). Wara l-Magħmudija, jittieħed mill-Ispirtu fid-deżert fejn jiġi mġarrab.

*14Wara li arrestaw lil Ġwanni, Ġesù mar il-Galilija jxandar l-Evanġelju ta’ Alla 15u jgħid: “Iż-żmien huwa mitmum, u s-Saltna ta’ Alla waslet; indmu u emmnu fl-Evanġelju.”*

Il-missjoni ta’ Ġesù tibda bl-arrest ta’ Ġwanni. Hi xena ta’ suċċessjoni li faċilment tfakkar f’dik bejn Mosè u Ġożwè (Ġoż 1,1-4). L-evanġelista juża l-verb *παραδίδωμι* (mogħti, tradut), xi ħaġa li tfakkar f’dak li ġara lil Ġesù (9,31; 10,45; 14,12.41). Infatti Ġwanni ser ikun ukoll il-prekursur ta’ Ġesù fl-arrest, fil-passjoni u saħansitra fil-mewt (Mk 6,17-29; 9,11-13). Għalhekk it-tmiem ta’ Ġwanni jservi kemm biex Ġesù jidħol fix-xena imma wkoll biex iħabbar il-mewt ta’ Ġesù, liema tmiem iservi ta’ bidu ġdid ieħor. Is-‘skiet’ ta’ Ġwanni l-Battista jitkellem ukoll, kif ser jitkellem b’mod akbar dak ta’ Ġesù fuq is-Salib. Anke l-ġest tal-magħmudija, li kkaratterizza l-ewwel vrus tal-Vanġelu, jindika dan il-moviment tal-ħajja mill-mewt, tan-nifs ġdid tal-Ispirtu min-nuqqas tan-nifs fl-għarqa.

Quddiem dan l-inkwiet li nqala’, Ġesù jmur il-Galilija u hemm jibda l-missjoni (Mt 4,12; Lq 4,14; Ġw 4,1-3). Dan jiġri kemm -il darba. Meta l-affarijiet sejrin ħażin, u l-missjoni qed tiġi mhedda jew mwaqqfa, Hu jerġa’ jibda mill-ġdid, f’ċirku fejn il-missjoni donnha titwieled mir-ripressjoni (3,6s; 6,6s; 13,10s). Il-Galilija hi r-reġjun ta’ Ġesù u fl-istess waqt hi l-“Galilija tal-ġnus!” (Mt 4,15), ir-reġjun tal-pagani, tal-imbegħda.

Ġesù huwa dak li kontinwament ixandar (*κηρύσσων*), verb marbut ħafna mal-missjoni ta’ Ġesù, imma wkoll tad-dixxipli, tal-imfejqa u tal-komunità post-paskwali (1,38-39; 1,45; 3,14; 5,20; 6,12; 7,36; 13,10; 14,9; 16,15.20). Ix-xandir jikkonsisti f’aħbar tajba (Mk 1,1) li għandha x’taqsam ma’ dak li Alla jagħmel, għax “iż-żmien huwa mitmum (*Πεπλήρωται*), u s-Saltna ta’ Alla waslet (*ἤγγικεν*)”. Infatti Alla diġà daħal fid-dinja b’mod definittiv billi ċarrat is-smewwiet (Mk 1,10-11) u billi jeħodha mal-qawwiet tal-ħażen, li issa huma mirbuħa (Mk 1,13). Dan jidher ċar permezz tal-użu tal-perfett li juru li l-ħaġa diġà seħħet u għadha qegħda sseħħ/tinħass, u anke permezz tal-kelma *καιρὸς* li tindika ż-żmien tal-azzjoni salvifika ta’ Alla. (Ara Iż 52,7-10 bħala kuntest għall-aħbar tajba, saltna, ħelsien għal kulħadd eċċ).

Ir-risposta tal-bniedem tingħata permezz ta’ żewġ imperativi preżenti, indmu (*μετανοεῖτε*) u emmnu (*πιστεύετε*), li jindikaw xi ħaġa ta’ importanza u urġenza kbira, u fl-istess waqt li għandha tibqa’ ssir dejjem. It-tema tal-konverżjoni diġà kienet ċentrali għaIl-Battista u għall-profeti (Mal 3,23; Eżek 18,30-32) u tindika bidla fil-mentalità u fl-imġiba, fejn wieħed jgħix skont dak li Alla jixtieq u f’għaqda miegħu. Il-fidi f’dan il-każ turi wkoll impenn u fiduċja f’dak li ġie mħabbar u propost. Niftakru iżda li dan dejjem iseħħ b’risposta għal aħbar tajba dwar l-azzjoni salvifika ta’ Alla li tippreċedi r-risposta tagħna.

*16Waqt li kien għaddej ma’ xatt il-baħar tal-Galilija, lemaħ lil Xmun u ’l ħuh Indrì qegħdin ikalaw ix-xbiek fil-baħar, għax kienu sajjieda. 17U Ġesù qalilhom: “Ejjew warajja, u nagħmel minnkom sajjieda tal-bnedmin.” 18U minnufih telqu x-xbiek, u marru warajh.*

*19Wara li mexa ftit ieħor ra lil Ġakbu ta’ Żebedew u lil ħuh Ġwanni fid-dgħajsa qegħdin isewwu x-xbiek,20u minnufih sejħilhom. U huma telqu lil missierhom Żebedew fid-dgħajsa mal-lavranti, u marru warajh.*

Meta tqis il-kobor tas-sejħa u tad-deċiżjoni tad-dixxipli, n-narrazzjoni tista’ titqies bħala waħda qasira; qed jingħad l-essenzjali… Ġesù jgħaddi u jilmaħ lil dawn in-nies (Eż 3,7s; Eżek 16,8s; Ġw1 35-51). Kuntrarjament għal dak li kien jiġri s-soltu meta kienu d-dixxipli li jfittxu lill-imgħallem, f’dan il-każ huwa Ġesù li jsejjaħ, li jfittixhom. Alla dejjem jippreċedina fis-sejħa tiegħu; qabel xejn is-sejħa għall-ħajja u mbagħad is-sejħa għall-missjoni. U aħna bil-mod niskopru lilna nfusna l-oġġett tal-ħarsa u s-sejħa tiegħU. Is-sejħa qegħda ssir lil żewġt aħwa flimkien, bħalma mbagħad ser jiġu mibgħuta tnejn tnejn u bħal Ġesù jkeċċu x-xjaten, ifejqu lill-morda u jxandru (*κηρύσσω*) l-indiema (*μετάνοια*) (Mk 6,7-13; 3,14). L-aħwa fid-demm issa huma msejħa jgħixu ta’ aħwa. L-ismijiet tagħhom, Xmun u Indri huma ismijiet Griegi, mentri dawk ta’ Ġakbu u Ġwanni, Lhud. Huma ismijiet frott l-art imħallta li qegħdin fiha u juru wkoll ir-realtà tal-Knisja, magħmula minn Lhud u pagani.

L-istedina ta’ Ġesù issir fil-kwotidjanità ta’ ħajjithom; “qegħdin ikalaw ix-xbiek il-baħar”. Is-sejħa ta’ Ġesù m’għandhiex limiti ta’ persuni u sitwazzjonijiet. Infatti sseħħ ukoll f’ambjenti aktar ‘ostili’ bħas-sejħa ta’ Levi fuq il-mejda tat-taxxa (Mk 2,13-17) jew dik ta’ Pawlu fit-triq ta’ Damasku (At 9). Il-kontenut tas-sejħa (“ejjew warajja u nagħmilkom sajjieda tal-bnedmin”) juri li s-sejħa tikkonsisti f’rabta tad-dixxiplu ma’ Ġesù. Hi għalhekk qabelxejn realtà relazzjonali, ħajja mgħoddija miegħU (Mk 3,14). Titlob imma stil; l-istil ta’ dawk li jimxu wara, ta’ dawk li l-aġenda ma jlestuhiex huma (Mk 6,31; 8,34; 10,21). Għalhekk aktar ’l quddiem, lil Pietru ser terġa’ issirlu l-istess sejħa meta jieħu r-riedni f’idejh hu: “Itlaq minn quddiemi ja Xitan...”, jew kif tiġi tradotta mill-maġġoranza ‘Ejja warajja’ (*ὕπαγε ὀπίσω μου*) (Mk 8,33). Il-wegħda li ssirilhom, “nagħmel (*ποιήσω*) minnkom sajjieda tal-bnedmin”, għandha xamma ta’ ħolqien; ser tingħatalhom identità u missjoni ġdida. Xi ħaġa simili tiġri f’Mk 3,14: “u għażel (*ἐποίησεν*) tnax li semmiehom appostli biex jibqgħu miegħu u biex jibgħathom jippridkaw”. Huma ser iżommu l-istess mestier, bħal fil-każ ta’ Mosè, David u Għamos, imma b’funzjoni differenti; għall-ħut is-sajd ifisser mewt; għall-bnedmin, ħelsien.

Is-sejħa titlob ċesura radikali, imma fl-istess ħin mhiex barranija għall-persuna, kemm għax il-kapaċitajiet, l-istorja u l-enerġija tagħhom issa ser jintużaw għall-oħrajn, u kemm għax dak li ser jagħmlu, Ġesù stess għamlu magħhom; f’Mt 14,30-31 dan iseħħ litteralment (Pietru li qed jegħreq frott il-biża’ u jgħajjat: “Salvani Mulej!” u “Malajr Ġesù medd idu u qabdu...”)

Ir-risposta tad-dixxipli hi li “minnufih telqu x-xbiek u marru warajh”. It-tweġiba tagħhom ma kinitx tikkonsisti fi kliem imma f’azzjoni. Is-sajd kien mezz pjuttost stabbli ta’ għixien. Huma issa jitilqu s-sigurtà, is-sostentament, il-proġetti, ir-rutina, iċ-ċert tagħhom għax ‘sabu t-teżor moħbi fl-għalqa u l-perla tiswa’ ħafna’ (Mt 13,44-46). Bħal San Pawl li jikteb: “Imma dak kollu li għalija kien qligħ, jien għaddejtu bħala telf minħabba Kristu” (Fil 3,7s). Din ix-xena inizjali hija wkoll xena finali għax turi fejn irridu naslu. Fin-nofs hemm mixja sħiħa mimlija waqfiet, infedeltà, ħrib u kontradizzjonijiet li jwasslu biex is-sejħa tkompli tiġi skoperta u mħaddna mill-ġdid, b’għarfien akbar tal-imħabba u tal-fedeltà ta’ Alla u tas-sbuħija tas-sejħa.

Il-koppja l-oħra magħmula minn Ġakbu u Ġwanni, minbarra l-ismijiet Lhud, huma preżentati flimkien ma’ missierhom u wkoll b’aktar ġid. Infatti tissemma d-dgħajsa, xbiek differenti, tal-fond, u anke l-lavranti. Din it-tieni xena hi parallela għall-ewwel waħda u twassal biex tagħti kwadru komplett. It-tweġiba tagħhom hija l-istess bħal dik ta’ qabel. Hu ċar li huma qed iħallu dak kollu li jifforma l-identità tagħhom; il-ħajja u r-relazzjonjiet familjari, ekonomiċi u soċjali. Il-ħajja l-ġdida ma’ Ġesù ser toħloq relazzjonijiet ġodda u stil ġdid ta’ ħajja l-bogħod mill-enfasi ekonomiku. L-aspett komunitarju hu qawwi. Id-dixxipli għandhom identità ġdida mhux biss bħala sajjieda, imma wkoll bħala wlied, inkwantu Ġesù jagħti l-Ispirtu tiegħu, l-ispirtu tal-Iben (Mk 1,8-11).